b'\n_START_ARTICLE_\nSkovhave (landbrug)\n_START_SECTION_\nHistorie\n_START_PARAGRAPH_\nSkovhaver er formodentlig verdens \xc3\xa6ldste form for landbrug og det mest modstandsdygtige ager\xc3\xb8kosystem. De havde sin oprindelse i forhistoriske tider langs flodbreder i jungler og i de v\xc3\xa5de forbjerge i regioner med regntid._NEWLINE_Skovhaver er stadig almindelige i troperne og er kendt under forskellige navne, s\xc3\xa5 som: home gardens ("hjemmehaver") i Kerala i det sydlige Indien, Nepal, Zambia, Zimbabwe og Tanzania; "kandyske skovhaver" (efter byen Kandy) i Sri Lanka; huertos familiares ("familiefrugthaver") i Mexico; og pekarangan (det "fuldkomne designs" have) i Java. Disse kaldes ogs\xc3\xa5 agerskovbrug og, hvor tr\xc3\xa6erne er af lille v\xc3\xa6kst, bruger man begrebet "buskhave". Skovhaver har vist sig at v\xc3\xa6re en v\xc3\xa6sentlig indkomstkilde og f\xc3\xb8degrundlag for lokale befolkninger.\n_START_SECTION_\nRobert Harts udvikling af tempererede skovhaver\n_START_PARAGRAPH_\nRobert Hart tilpassede skovhavedyrkning til Storbrittaniens tempererede klima i 1980\'erne. Hart begyndte at dyrke jord ved Wenlock Edge i Shropshire med hensigt om at forsyne sig selv og sin bror Lacon med sunde og helbredende omgivelser. Omend de i udgangspunktet var forholdsvis konventielle husm\xc3\xa6nd, opdagede Hart hurtigt, at vedligeholdelsen af store, et\xc3\xa5rige gr\xc3\xb8ntsagsbede, opdr\xc3\xa6tning af kreaturer og pasning af en frugthave var en opgave, der overgik deres krafter. Imidlertid passede et lille bed, som han havde plantet med fler\xc3\xa5rige gr\xc3\xb8ntsager og urter, sig selv med f\xc3\xa5 indgreb._NEWLINE_Som f\xc3\xb8lge af Harts valg af en vegansk r\xc3\xa5kost skiftede han sine husdyr ud med planter. De tre prim\xc3\xa6re afgr\xc3\xb8der fra en skovhave er frugter, n\xc3\xb8dder og gr\xc3\xb8nne, bladrige gr\xc3\xb8ntsager. Hart skabte en skovhave fra en 500 m2 stor frugthave fra sit landbrug og havde til hensigt at kalde sin dyrkningsmetode for "\xc3\xb8kologisk gartneri" eller "\xc3\xb8kodyrkning". Hart opgav senere disse begreber da han blev klar over, at "agerskovbrug" og "skovhaver" allerede blev brugt til at ben\xc3\xa6vne lignende systemer i andre dele af verden. Han blev inspireret af Toyohiko Kagawa og James Sholto Douglas\' skovdyrkningsmetoder og hvad ang\xc3\xa5r ydeevnen i hjemmehaverne i Kerala, forklarer Hart:_NEWLINE_Fra agerskovbrugets synsvinkel er m\xc3\xa5ske verdens mest avancerede land den indiske stat Kerala, som kan prale af ikke mindre end tre og en halv million skovhaver ... Som eksempel p\xc3\xa5 den us\xc3\xa6dvanlige dyrkningsintensitet af visse skovhaver, fandt en gruppe forskere at et havelod p\xc3\xa5 kun 0,12 ha (1200 m2) havde 23 unge kokosn\xc3\xb8dplanter, 12 kryddernelliketr\xc3\xa6er, 56 bananplanter og 49 ananasplanter, med 30 peberranker slynget op af dets tr\xc3\xa6er. Desuden dyrkede sm\xc3\xa5bonden foder til sin ko._NEWLINE_For Robert Harts teorier blev senere videreudviklet af Martin Crawford fra the Agroforestry Research Trust og forskellige andre permakulturalister s\xc3\xa5 som Graham Bell, Patrick Whitefield, Dave Jacke og Geoff Lawton.\n_START_SECTION_\nAnl\xc3\xa6gning\n_START_PARAGRAPH_\nEn skovhave kan godt planl\xc3\xa6gges over et sommerhalv\xc3\xa5r, for derefter at plantes i sin helhed i l\xc3\xb8bet af en vinter. For de fleste vil de dog v\xc3\xa6re at foretr\xc3\xa6kke at anl\xc3\xa6gge haven i etaper og begynde med l\xc3\xb8vtaget, som kr\xc3\xa6ver mest planl\xc3\xa6gning. Busklaget og bundd\xc3\xa6kken kan derefter plantes efterh\xc3\xa5nden._NEWLINE_For mere detaljeret beskrivelse af design og anl\xc3\xa6gning af en skovhave, se: Creating a Forest Garden af Martin Crawford (2010).\n_START_SECTION_\nG\xc3\xb8de jorden\n_START_PARAGRAPH_\nHvis den eksisterende jord tidligere har v\xc3\xa6ret brugt til gr\xc3\xa6s eller landbrug, m\xc3\xa5 man g\xc3\xa5 ud fra at n\xc3\xa6ringsindholdet er ganske ringe. For at anl\xc3\xa6gge en skovhave med h\xc3\xb8j diversitet, m\xc3\xa5 man derfor regne med et \xc3\xa5r eller to til blot at reparere lidt p\xc3\xa5 jorden. Dette kan foreg\xc3\xa5 sidel\xc3\xb8bende med plantning af tr\xc3\xa6er. Det handler om at plante en masse gr\xc3\xb8ng\xc3\xb8dning, l\xc3\xa6 i form af levende hegn og kv\xc3\xa6lstof-fikserende tr\xc3\xa6er, s.k. ammetr\xc3\xa6er. Sidstn\xc3\xa6vnte kan v\xc3\xa6re hurtige pionertr\xc3\xa6er s\xc3\xa5som pil, birk, el eller noget midlertidigt som kl\xc3\xb8ver, alt afh\xc3\xa6ngig af jorden, stedet osv._NEWLINE_Jorden, og livet i jorden, er et centralt element, og s\xc3\xa6rligt vigtigt er netv\xc3\xa6rket af symbiotiske svampe. Svampene kr\xc3\xa6ver at jorden aldrig pl\xc3\xb8jes, for det \xc3\xb8del\xc3\xa6gger de fine svampehyfer. P\xc3\xa5 en pl\xc3\xb8jemark er der derfor naturligvis ringe betingelser for at en skov kan rejse sig, i hvert fald ikke lige med det f\xc3\xb8rste. Men efterh\xc3\xa5nden som terr\xc3\xa6net repareres, tilf\xc3\xb8res kv\xc3\xa6lstof og de h\xc3\xa5rde lag efter evt. landbrugsmaskiner eller kv\xc3\xa6g gennembores af dybe p\xc3\xa6ler\xc3\xb8dder, skal det nok komme._NEWLINE_Det er vigtigt ogs\xc3\xa5 at m\xc3\xa5le pH til at starte med, og ofte skal der kalkes. Dette g\xc3\xb8res enkelt med en lakmustest.\n_START_SECTION_\nL\xc3\xa6\n_START_PARAGRAPH_\nMange steder p\xc3\xa5 gamle g\xc3\xa5rde opfylder denne betingelse, men desv\xc3\xa6rre har mange landm\xc3\xa6nd f\xc3\xa6ldet de gode gamle hegn.Hvis stedet hvor skovhaven skal anl\xc3\xa6gges ikke allerede ligger i l\xc3\xa6 fra alle sider, er det n\xc3\xb8dvendigt at plante levende hegn. Dette opfylder flere funktioner: afsk\xc3\xa6rmning mod vind, h\xc3\xb8jere temperatur og beskyttelse mod u\xc3\xb8nskede dyr. For det f\xc3\xb8rste sk\xc3\xa6rmer det haven fra de st\xc3\xa6rke vinde, der p\xc3\xa5 den nordlige halvkugle prim\xc3\xa6rt kommer fra vest og sydvest (se ogs\xc3\xa5: Vestenb\xc3\xa6ltet). Desuden beskytter hegnet mod de kolde vinde om for\xc3\xa5ret, is\xc3\xa6r ved det f\xc3\xa6nomen der kaldes P\xc3\xa5ske\xc3\xb8sten. Afsk\xc3\xa6rmning mod vind er afg\xc3\xb8rende for frugttr\xc3\xa6ernes betingelser for at f\xc3\xa5 blomster, der ellers kan beskadiges af vinden og s\xc3\xa5ledes ikke bliver befrugtet. For det andet stiger temperaturen lokalt inde i haven, hvilket fremmer fotosyntesen og planterne vokser v\xc3\xa6sentligt hurtigere. For det tredje kan et hegn, hvis det tager form af et tornet krat og evt. suppleres med et net, frast\xc3\xb8de u\xc3\xb8nskede pattedyr som hare, hjortevildt og vildsvin._NEWLINE_Det omr\xc3\xa5de som hegnet giver l\xc3\xa6 kaldes for stillezonen og str\xc3\xa6kker sig som tommelfingerregel ca. 7-8 gange hegnets h\xc3\xb8jde. L\xc3\xa6ngere v\xc3\xa6k fra dette begynder slipstr\xc3\xb8mmen._NEWLINE_Hegnet virker mere effektivt, desto mere vertikal ydersiden er. Derfor plantes de h\xc3\xb8jeste tr\xc3\xa6er l\xc3\xa6ngst ude og s\xc3\xa5 evt. lavere og buske indadtil. Hvis hegnet danner en bakke udadtil skaber det en hurtigere slipstr\xc3\xb8m ind i haven, ligesom ved en flyvinge.\n_START_SECTION_\nAmmetr\xc3\xa6er\n_START_PARAGRAPH_\nAmmetr\xc3\xa6er b\xc3\xa6rer ikke n\xc3\xb8dvendigvis selv frugt, men har en afg\xc3\xb8rende og underst\xc3\xb8ttende funktion i skovhaven ved at tilf\xc3\xb8re kv\xc3\xa6lstof til de andre planter. Dette sker b\xc3\xa5de gennem bladenes indoptagelse af kv\xc3\xa6lstof fra atmosf\xc3\xa6ren og efterf\xc3\xb8lgende spredningen ud i haven ved l\xc3\xb8vfald, s\xc3\xa5 vel som gennem tr\xc3\xa6r\xc3\xb8dderne og via mykorrhiza-svampe, der transporterer n\xc3\xa6ring videre til planter, der er i underskud. Det er en af grundene til, at man ikke beh\xc3\xb8ver at tilf\xc3\xb8re skovhaven g\xc3\xb8dning udefra. Der findes b\xc3\xa5de buske og planter i bundd\xc3\xa6kket der ogs\xc3\xa5 fikserer kv\xc3\xa6lstof, men det fungerer langt mere effektivt i kronetaget, fordi solenergien er h\xc3\xb8jest d\xc3\xa9r. Som tommelfingerregel m\xc3\xa5 pladsen i en skovhave udg\xc3\xb8res af ca. 10-30\xc2\xa0% ammetr\xc3\xa6er. Et eksempel p\xc3\xa5 et effektivt kv\xc3\xa6lstoffikserende l\xc3\xb8vtr\xc3\xa6, der vokser hurtigt i h\xc3\xb8jden (20 m.) og samtidig ikke danner for meget skygge (pga. dens kegleform) er Hjertebladet El. Fordi ammetr\xc3\xa6er som oftest ikke selv h\xc3\xb8stes, kan frugttr\xc3\xa6er gerne plantes under deres kroner p\xc3\xa5 sydsiden, og vil s\xc3\xa5ledes ikke st\xc3\xa5 vejen, samtidig med at frugttr\xc3\xa6erne f\xc3\xa5r rigeligt med sol.\n_START_SECTION_\nSkadedyr\n_START_PARAGRAPH_\nI designprocessen er det vigtigt at g\xc3\xb8re sig bekendt med de eksisterende dyrearter, der kan blive skadedyr. B\xc3\xa5de mosegrise, harer og hjorte kan g\xc3\xb8re kort process med et ungt frugttr\xc3\xa6. Plantelus, maddiker og andre insekter vil med tiden holdes nede og ikke udg\xc3\xb8r noget problem, hvis man ser til at plante arter, der tiltr\xc3\xa6kker pr\xc3\xa6datorer som fx svirrefluer, guldsmede, l\xc3\xb8bebiller m.m. (Se Liste over blandingsafgr\xc3\xb8der).'